Şase "astronauţi analogi", în misiune într-o zonă de testare din Armenia pentru o viitoare şedere pe Marte / Astronauții locuiesc într-un habitat special și pot părăsi încăperile doar în prototipuri de costume spațiale
Şase aşa-numiţi "astronauţi analogi" din mai multe ţări vor aduna cunoştinţe pentru o eventuală şedere pe Marte în timpul unei simulări de patru săptămâni, transmite agenţia DPA, transmite Agerpres.
Forumul spaţial austriac (ÖWF) a anunţat, marţi, la începutul misiunii, că în acest scop a fost creat o zonă de testare în Armenia.
"Această expediţie este un veritabil test de încercare pentru explorarea astronautică a planetei roşii şi va fi condusă de un Centru de Asistenţă al Misiunii din Austria", a precizat acesta.
Echipajul este format din membri cu înaltă calificare din domeniile geologiei şi roboticii, printre altele, şi este condus de o specialistă din domeniul sănătăţii din Germania, Anika Mehlis.
Astronauţii analogi locuiesc într-un habitat special amenajat şi pot părăsi aceste încăperi doar în prototipuri de costume spaţiale ÖWF.
Peste 200 de cercetători din 25 de ţări sunt implicaţi în proiectul condus de austrieci.
Proiectul este deja a 14-a misiune de acest fel a Forumului Spaţial Austriac şi va dura până la 5 aprilie.
Potrivit ÖWF, acesta este una dintre cele cinci organizaţii din întreaga lume care a dezvoltat şi construit un prototip de costum spaţial pentru sejururi pe Marte.
Conform lui Gernot Grömer, directorul ÖWF, costumul de 50 de kilograme este echipat cu telemetrie medicală şi face ca orice mişcare să fie mai dificilă pentru a simula, pe cât posibil, condiţiile de pe Marte.
"Cu ajutorul cercetării noastre analogice, testăm şi căutăm puncte slabe, astfel încât totul să meargă bine în timpul misiunii reale", a precizat el.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank